Odpočítateľná položka zo zdravotných odvodov

Odpočítateľná položka (ďalej len „OP“) z vymeriavacieho základu (ďalej len „VZ“) zamestnanca, ktorý má príjem iba z pracovnoprávneho pomeru, štátnozamestnaneckého pomeru, služobného pomeru alebo obdobného pracovného vzťahu.
OP sa neuplatní na príjem za práce vykonávané na základe dohody o prácach mimo pracovného pomeru, na príjem za práce vykonávané na základe príkaznej zmluvy, na príjem žiakov a študentov na odbornej praxi, a pod. 
OP sa neuplatní pri zamestnancoch podľa § 11 ods. 7 písm. v) zákona č. 580/2004 Z. z. (tzv. odvodová úľava pre dlhodobo nezamestnané osoby).

pri mesačnom VZ:
•	380 eur a menej sa uplatní OP na celý VZ (t. j. zdravotné odvody budú 0 eur)
•	od 380 eur do 570 eur sa uplatní OP na časť VZ, pričom jej výška bude klesať dvojnásobne oproti rastu VZ
•	570 eur a viac sa OP neuplatní

- iné príjmy u toho istého zamestnávateľa, napr. príjmy z dohôd vykonávaných mimo pracovného pomeru, ktoré vstupujú do celkového VZ znižujú mesačný nárok na OP,

- ďalšie príjmy, ktoré vstupujú do celkového VZ, napr. príjmy z dohôd vykonávaných mimo pracovného pomeru u iného zamestnávateľa, príjmy zo samostatnej zárobkovej činnosti, dividendy, kapitálové príjmy a ostatné príjmy, znižujú ročný nárok na OP; toto sa prejaví až v ročnom zúčtovaní poistného,

- OP sa alikvotne znižuje podľa odpracovaného obdobia a v ročnom zúčtovaní poistného sa pomerne rozpočíta medzi všetkých zamestnávateľov, ktorí vyplácajú príjem vstupujúci do VZ, na ktorý je možné uplatniť OP, 

- maximálna ročná OP je vo výške 4560 eur a táto suma sa znižuje o dvojnásobok sumy zvýšenia VZ z pracovného pomeru ako aj iného čiastkového VZ (napr. dohody, vymeriavací základ samostatne zárobkovo činnej osoby a ďalšie príjmy zo zárobkovej činnosti vstupujúce do VZ), 

- zamestnanec s nárokom na uplatnenie OP pri mesačných preddavkoch,   je povinný oznámiť zamestnávateľovi, že má nárok na uplatnenie OP a chce si ju uplatniť počas roka; vzor tlačiva je zverejnený na webovom sídle Ministerstva zdravotníctva SR,

- pri platení preddavkov na poistné sa OP bude môcť uplatniť iba u jedného zamestnávateľa. Ak má zamestnanec v kalendárnom mesiaci súčasne viacerých zamestnávateľov alebo je samostatne zárobkovo činnou osobou, OP sa uplatní až v ročnom zúčtovaní poistného.

Príklady výpočtu OP
Pozn.: Pri všetkých príkladoch sa uvažuje poistenec bez zdravotného postihnutia. Ak by sa jednalo o poistenca so zdravotným postihnutím, je potrebné nahradiť sadzby poistného 14%, 10% a 4% sadzbami poistného 7%, 5% a 2%.

Pri mesačnom príjme (príjem z pracovného pomeru) 380 eur a menej je OP vo výške 100 % príjmu.

Príklad:
príjem: 380 eur
OP: 380 eur
VZ – OP = 380 eur – 380 eur = 0 eur
odvod poistného: 	zamestnávateľ 10% z 0 eur = 0 eur
	zamestnanec 4% z 0 eur = 0 eur

OP sa nepriamo úmerne (dvojnásobne) znižuje s rastom príjmu nad 380 eur; pri príjme 570 eur  je OP vo výške 0 eur (a teda odvod poistného sa vykoná z celej sumy príjmu).
Príklad:
príjem: 570 eur
nárast nad 380 eur:  570 – 380 = 190 eur
zníženie OP: 2 x 190 = 380 eur
OP: 380 eur – zníženie = 380 – 380 = 0 eur
VZ – OP = 570 – 0 = 570 eur
odvod poistného: 	zamestnávateľ 10% z 570 eur=57 eur
	zamestnanec 4% z 570 eur= 22,80 eur

Ak je príjem v intervale od 380 eur do 570 eur, OP sa znižuje vyššie uvedeným spôsobom
Príklad:
príjem: 420 eur
nárast nad 380 eur: 420 – 380 = 40 eur
zníženie OP: 2 x 40 = 80 eur
OP: 380 eur – 80 eur = 300 eur
VZ – OP = 420 eur – 300 eur = 120 eur
odvod poistného: 	zamestnávateľ 10%  zo 120 eur=12eur
	zamestnanec 4% zo 120 eur=4,80 eur

OP – otázky a odpovede

Otázka 1: Je možné OP uplatniť aj na iné príjmy, ktoré sú zdaňované v § 5 zákona o dani z príjmov? Napr. dohody?
Odpoveď: Podľa zákonnej definície sa OP nemá uplatniť na VZ každého zamestnanca, ale iba takého zamestnanca, ktorý vykonáva zárobkovú činnosť v pracovnom pomere, štátnozamestnaneckom pomere, služobnom pomere alebo obdobnom pracovnom vzťahu. 
Odkaz 51) k pojmu „obdobný pracovný vzťah“ odkazuje príkladmo na viaceré zákony, ktoré definujú obdobné vzťahy, ako je pracovnoprávny vzťah (týkajúci sa napr. príslušníkov PZ SR, SIS, členov väzenskej a justičnej stráže, prokurátorov, hasičov a pod.). 
VZ, ktorý tvorí príjem z dohody o prácach vykonávaných mimo pracovného pomeru túto definíciu nespĺňa a OP sa na takýto VZ neuplatní.

Otázka 2: Je možné OP uplatniť na príjmy z práce obvinených a odsúdených podľa zákona č. 211/2006 Z. z. o výkone väzby a zákona č. 475/2005 Z. z. o výkone trestu odňatia slobody?
Odpoveď: Uvedené právne normy definujú výkon takejto práce ako výkon práce na základe osobitného vzťahu medzi ústavom a odsúdeným, ktorým nevzniká pracovný pomer ani iný obdobný pracovnoprávny vzťah.
Na VZ tvorený týmito príjmami nie je možné uplatniť OP.

Otázka 3: Som zamestnávateľ a môj zamestnanec mi odmietol podpísať Oznámenie zamestnanca na uplatnenie nároku na odpočítateľnú položku. Vyplácam mu v tomto mesiaci mzdu vo výške 400 eur. Nemám vedomosť o tom, či je SZČO, prípadne či je zamestnaný aj u iného zamestnávateľa. Mám na jeho príjem pri výpočte mesačných preddavkov uplatniť OP?
Odpoveď:  Bez oznámenia podpísaného zamestnancom nie je možné uplatniť OP na mesačné preddavky. V tomto prípade bude nárok na OP posudzovaný  v rámci ročného zúčtovania poistného.   

Otázka 4: Som zamestnanec. Je potrebné podpísať oznámenie, aby mi bola OP uplatnená v ročnom zúčtovaní poistného?
Odpoveď: Oznámenie slúži na oznamovanie nároku na uplatnenie OP v mesačných preddavkoch. Ak Vám v ročnom zúčtovaní poistného vznikne nárok na OP, túto vyčísli priamo zdravotná poisťovňa, ktorá ročné zúčtovanie poistného vykonáva bez ohľadu na to, či ste u zamestnávateľa podpísali alebo nepodpísali oznámenie.

Otázka 5: Som zamestnanec. Mám mesačný príjem 380 eur. Uplatnil som si u zamestnávateľa počas roka 2015 nárok na mesačné uplatnenie OP a teda som preddavky na poistné na verejné zdravotné poistenie neplatil.
V mesiaci december 2015 som mal príjem 7000 eur z predaja pozemku. Vzhľadom k tomu, že som pozemok vlastnil iba 1 rok, príjem z jeho predaja podliehal dani z príjmov, daň som zo sumy 7000 eur (základ dane podľa § 8 zákona o dani z príjmov) riadne priznal a odviedol. Bude mať toto vplyv pri ročnom zúčtovaní poistného aj na odvodovú povinnosť? Bude mi poistné dodatočne vyrubené a ovplyvní tento príjem výšku OP?
Odpoveď: Áno, z VZ 7000 eur Vám bude vypočítané poistné 14%. Zároveň prekročíte maximálnu sumu VZ, pri ktorom je nárok na OP, a teda budete musieť v rámci ročného zúčtovania poistného doplatiť aj poistné z Vášho VZ zamestnanca vo výške 4%. Zároveň aj zamestnávateľ bude musieť v rámci ročného zúčtovania doplať 10% z VZ. 

Výpočet:
VZ zo zamestnania (12 mesiacov po 380 eur) = 12 x 380 eur = 4560 eur
OP uplatnená v mesačných preddavkoch vo výške 380 eur, t. j. úhrn preddavkov: 0 eur
VZ z príjmu podľa § 8 zákona o dani z príjmov: 7000 eur

Výška OP v ročnom zúčtovaní poistného:
VZ zo zamestnania: 4560 eur
VZ z ostatných príjmov: 7000 eur
VZ celkom: 11 560 eur

VZ prekročil sumu 6840 eur, nárok na OP nevzniká.

Poistné v ročnom zúčtovaní poistného za poistenca:
poistné z VZ zo zamestnania: 4% z 4560 eur = 182,40 eur
poistné z VZ z ostatných príjmov: 14% z 7000 eur = 980 eur

výsledok: nedoplatok poistenca 182,40 + 980 = 1162,40 eur.

Poistné vypočítané v ročnom zúčtovaní poistného zamestnávateľa:
Zamestnávateľ bude musieť v ročnom zúčtovaní poistného za zamestnanca doplatiť:
Nedoplatok zamestnávateľa za zamestnanca: 10% z 4560 eur = 456 eur.

Otázka 6: Rovnaká situácia ako v predchádzajúcej otázke, ale základ dane podľa § 8 zákona o dani z príjmov je iba 1000 eur. Týka sa aj mňa odvodová povinnosť a zníženie nároku na OP?
Odpoveď: Áno. Povinnosť odviesť poistné v sadzbe 14% sa týka akéhokoľvek príjmu, ktorý vstupuje do VZ.
Suma 1000 eur zároveň znižuje aj sumu nároku na OP, pričom zníženie je v dvojnásobnej výške.

Výpočet:
VZ zo zamestnania (12 mesiacov po 380 eur) = 12 x 380 eur = 4560 eur
OP uplatnená v mesačných preddavkoch vo výške 380 eur, t. j. úhrn preddavkov: 0 eur
VZ z príjmov podľa § 8 zákona o dani z príjmov: 1000 eur

Výška OP v ročnom zúčtovaní poistného:
VZ zo zamestnania: 4560 eur
VZ z ostatných príjmov: 1000 eur
VZ celkom: 5560 eur

zníženie nároku na OP: 4560 eur – ( 2 x 1000 eur) = 2560 eur

Poistné v ročnom zúčtovaní poistného za poistenca:
príjem zo zamestnania, znížený o OP: 4560 eur – 2560 eur = 2000 eur
poistné z VZ zo zamestnania: 4% z 2000 eur = 80 eur
poistné z VZ z ostatných príjmov: 14% z 1000 eur = 140 eur

výsledok: nedoplatok poistenca 80 + 140 = 220 eur.

Poistné v ročnom zúčtovaní poistného zamestnávateľa:
Zamestnávateľ bude musieť v ročnom zúčtovaní poistného za zamestnanca doplatiť:
Nedoplatok zamestnávateľa za zamestnanca: 10% z 2000 eur = 200 eur.

Otázka 7: Som zamestnanec. Z dôvodu prekážky na strane zamestnávateľa momentálne nepracujem, som na 60% mzdy. Nie som zamestnaný u iného zamestnávateľa, nie som SZČO. Mám nárok na uplatnenie OP?
Odpoveď: Pokiaľ je Vami uvádzaná suma 60% mzdy nižšia ako 570 eur, nárok na OP máte. Konkrétna výška nároku OP závisí od konkrétnej výšky Vašej mzdy.

Otázka 8: Som zamestnanec. Mám mzdu nižšiu ako 250 eur mesačne (polovičný úväzok). Mám nárok na OP v alikvotnej výške, podľa rozsahu úväzku, alebo je dôležitá iba suma? V pracovnom pomere som celý mesiac.
Odpoveď: V prípade trvania pracovného pomeru počas celého kalendárneho mesiaca sa posudzuje iba výška sumy, nie rozsah úväzku.
Nárok by sa alikvotne znižoval, ak by Váš pracovný pomer trval iba časť kalendárneho mesiaca.
Vo Vašom prípade si teda v mesačných preddavkoch uplatníte OP vo výške 250 eur (celá suma).

Otázka 9: Som zamestnávateľ, zamestnával som časť roka (od 1. 1. 2015 do 30. 6. 2015) zamestnanca s mesačnou mzdou 380 eur. K skončeniu pracovného pomeru došlo k 1. júlu 2015.
Je možné, že v ročnom zúčtovaní poistného, ak si tento zamestnanec nájde lepšie platenú prácu, mi vznikne povinnosť doplatiť 10% z VZ? Akým spôsobom sa ako zamestnávateľ dozviem o takejto povinnosti?
Odpoveď: V závislosti od ostatných príjmov zamestnanca v kalendárnom roku Vám skutočne môže vzniknúť povinnosť po ročnom zúčtovaní poistného doplatiť časť alebo celú sumu poistného za zamestnávateľa (10% z VZ, na ktorý bola uplatnená OP). Túto povinnosť Vám oznámi príslušná zdravotná poisťovňa po vykonaní ročného zúčtovania poistného za zamestnanca.

Otázka 10: Mám nárok na OP ak som zamestnaný v pracovnom pomere u tohto istého zamestnávateľa na viacero pracovných úväzkov ? Mám nárok na mesačné uplatňovanie OP, keď môj príjem z týchto pracovných úväzkov nepresiahne sumu 570 Eur?
Odpoveď: Áno, pokiaľ sa jedná o pracovné úväzky u toho istého zamestnávateľa, máte nárok na mesačné uplatňovanie odpočítateľnej položky na úhrn príjmov z pracovného pomeru (súčet viacerých pracovných úväzkov).

Otázka 11: Mám nárok na mesačné uplatňovanie OP ak som zamestnaný v pracovnom pomere u toho istého zamestnávateľa a zároveň som u tohto zamestnávateľa aj konateľom s pravidelným príjmom, ale môj príjem nepresiahne 570 eur (príjem zo zamestnania: 350 eur, príjem za činnosť konateľa: 70 eur, spolu: 420 eur)?
Odpoveď: Áno, máte nárok na mesačné uplatňovanie odpočítateľnej položky. Túto je možné uplatniť iba na príjem z pracovného pomeru, pričom pre prípadné zníženie OP sa bude posudzovať celkový VZ (t. j. aj vrátane príjmu za činnosť konateľa).
Zamestnávateľ následne uvedenú skutočnosť vykáže vo výkaze preddavkov na poistné na verejné zdravotné poistenie (tzv. mesačnom výkaze) nasledovne: 

nárast VZ nad sumu 380 eur: 420 – 380 = 40 eur
OP = 380 – ( 2 x 40 ) = 300 eur
celkový VZ: (350 eur – 300 eur ) + 70 eur = 120 eur.

Por.
čís.	Rodné číslo poistenca	Počet dní	Celková výška príjmu	Celková výška príjmu pre uplatnenie OP	Celková výška ďalších príjmov	
OP	Vymeriavací
základ	Sadzba preddavku v %	Suma preddavku v eurách  	Preddavok spolu	
								Zamest-návateľ	Zamest-nanec	Zamest-návateľ	Zamest-nanec		
1	XY	31	420	350	70	300	120	10	4	12	4,80	16,80	

Otázka 12: Mám nárok na mesačné uplatňovanie OP? Som zamestnaný v pracovnom pomere u  zamestnávateľa a zároveň som u tohto istého zamestnávateľa zamestnaný aj na dohodu o vykonaní práce, ale môj príjem z oboch týchto činností nepresiahne 570 eur (príjem zo zamestnania: 400 eur, príjem z dohody: 50 eur).
Odpoveď: Áno, máte nárok na mesačné uplatňovanie odpočítateľnej položky. Túto je možné uplatniť iba na príjem z pracovného pomeru, pričom pre prípadné zníženie OP sa bude posudzovať celkový VZ (t. j. aj vrátane príjmu z dohody).
Zamestnávateľ následne uvedenú skutočnosť vykáže vo výkaze preddavkov na poistné na verejné zdravotné poistenie (tzv. mesačnom výkaze) nasledovne: 

nárast VZ nad sumu 380 eur: 450 – 380 = 70 eur
OP = 380 – ( 2 x 70 ) = 240 eur
celkový VZ: (400 eur – 240 eur ) + 50 eur = 210 eur.

Por.
čís.	Rodné číslo poistenca	Počet dní	Celková výška príjmu	Celková výška príjmu pre uplatnenie OP	Celková výška ďalších príjmov	
OP	Vymeriavací
základ	Sadzba preddavku v %	Suma preddavku v eurách  	Preddavok spolu	
								Zamest-návateľ	Zamest-nanec	Zamest-návateľ	Zamest-nanec		
1	XY	31	450	400	50	240	210	10	4	21	8,40	29,40	

Otázka 13: Mám nárok na mesačné uplatňovanie OP za mesiac 5/2015 ak som zamestnaný v pracovnom pomere u jedného zamestnávateľa môj príjem v tomto mesiaci je 390 Eur a v mesiaci 5/2015 mi iný zamestnávateľ vyplatí náhodilý príjem v sume 80 Eur a teda ma na jeden deň prihlási ako zamestnanca kódom 2Y ?
Odpoveď: Nakoľko v danom mesiaci sa pre účely zákona č. 580/2004 Z. z. pokladáte za zamestnanca u viacerých zamestnávateľov, na mesačné uplatnenie OP nárok nemáte.
V rámci ročného zúčtovania poistného ale OP budete mať uplatnenú (ak splníte podmienku výšky VZ).

Otázka 14:  Poistenec  je zamestnaný od 1.1.2015 pričom zamestnanie stále trvá, Súčasne začne podnikať od 15.5.2015. Bude si môcť v rámci mesiaca 5/2015 uplatniť OOP ?
Odpoveď: Nie, OP v 5. mesiaci nemôže byť uplatnená. Ak zamestnanec bol v kalendárnom mesiaci súčasne samostatne zárobkovo činnou osobou, odpočítateľná položka sa uplatní až v ročnom zúčtovaní poistného.
 
Otázka 15: Poistenec je zamestnaný u jedného zamestnávateľa od 1.1.2015 do 14.5.2015. U iného zamestnávateľa sa zamestná 15.5.2015. Bude si môcť v rámci mesiaca 5/2015 uplatniť OP ? Ak áno  ako sa bude počítať OP za mesiac 5/2015 ak u prvého zamestnávateľa za 14 dní zarobil 200 eur a u druhého zamestnávateľa  za 17 dní zarobil 300 eur? 
 Odpoveď: Áno, v rámci 5. mesiaca si OP môže uplatniť. Ak poistenec nebol zamestnancom podľa prvej vety počas celého kalendárneho mesiaca, odpočítateľná položka sa alikvotne znižuje v závislosti od počtu kalendárnych dní mesiaca, kedy poistenec nebol zamestnancom podľa prvej vety.
V uvedenom prípade pracoval u prvého zamestnávateľa  14 dní. 
Nárok na mesačné uplatnenie OP u prvého zamestnávateľa:
(postup podľa § 16 ods. 18 zákona č. 580/2004 Z. z.)
Ak je príjem u zamestnanca za kalendárny mesiac nižší ako 380 eur, odpočítateľná položka je vo výške tohto príjmu: t.j. OP je vo výške 200 eur
Ak poistenec nebol zamestnancom podľa počas celého kalendárneho mesiaca, OP sa alikvotne znižuje v závislosti od počtu kalendárnych dní mesiaca, kedy poistenec nebol zamestnancom podľa prvej vety: t. j. mesačne uplatnená OP sa znižuje: 200 / 31 x 14 = 90,33 eur.
Rovnakým postupom u druhého zamestnávateľa sa mesačne uplatnená OP určí nasledovne:
300 / 31 x 17= 164,52 eur

Otázka 16: Poistenec je zamestnaný u jedného zamestnávateľa od 1.1.2015 do 14.5.2015. Od 15.5.2015 je starobný dôchodca.  Bude si môcť v rámci mesiaca 5/2015 uplatniť OOP?
Odpoveď: Áno, OP si môže uplatniť aj v mesiaci máj. Súbežná alebo následná existencia platenia poistného štátom nie je dôvod na neuplatnenie nároku na OP v mesiaci.
V danom príklade ale dôjde k alikvotnému zníženiu nároku na OP, nakoľko je zamestnancom len do 14. 5.

Otázka 17: Poistenec je zamestnaný u jedného zamestnávateľa od 01.01.2015 do 31.01.2015. Od 10.01.2015 do 15.01.2015 je práceneschopný (teda je považovaný za osobu podľa §11 ods. 7 písm. m) zákona č. 580/2004 Z. z.) príjem za daný mesiac je v sume 280 Eur. Ako sa v tomto prípade vypočíta odpočítateľná položka? Budú sa dni PN odpočítavať od počtu dní v kalendárnom mesiaci ?
Odpoveď: V prípade, ak je zamestnanec považovaný za osobu podľa §11 ods.7 písm. m) a s) zákona č. 580/2004 Z. z. počas týchto dní sa naďalej v súlade so zákonom č. 580/2004 Z. z. (§11 ods. 3) považuje za zamestnanca, takže nárok na OP sa nebude krátiť  a výpočet OP bude nasledujúci:
príjem: 280 eur
OP: 280 eur
príjem – OP = 280 eur – 280 eur = 0 eur
odvod poistného: 	zamestnávateľ 10% z 0 eur = 0 eur
	zamestnanec 4% z 0 eur = 0 eur

Otázka 18: Ako postupovať pri výpočte mesačnej OP; upraví sa OP najprv podľa § 16 ods. 17 a až následne podľa ods. 18 (najprv podľa prvej vety a následne druhej vety odseku 18)?

„(16) Na účely výpočtu preddavku na poistné sa príjem u zamestnanca, ktorý vykonáva zárobkovú činnosť v pracovnom pomere, štátnozamestnaneckom pomere, služobnom pomere alebo obdobnom pracovnom vzťahu,51) znižuje o odpočítateľnú položku, ak si zamestnanec uplatnil nárok na odpočítateľnú položku podľa § 23 ods. 6. Odpočítateľná položka je 380 eur mesačne, ak v odsekoch 17 a 18 nie je ustanovené inak.

(17) Odpočítateľná položka sa s rastom príjmu podľa § 13 ods. 1 dosiahnutého v príslušnom kalendárnom mesiaci znižuje o dvojnásobok časti tohto príjmu, ktorá prevyšuje 380 eur. Ak je príjem podľa § 13 ods. 1 vo výške najmenej 570 eur, odpočítateľná položka je 0 eur.

(18) Ak je príjem u zamestnanca, ktorý vykonáva zárobkovú činnosť v pracovnom pomere, štátnozamestnaneckom pomere, služobnom pomere alebo obdobnom pracovnom vzťahu,51) nižší ako 380 eur, odpočítateľná položka je vo výške tohto príjmu. Ak poistenec nebol zamestnancom podľa prvej vety počas celého kalendárneho mesiaca, odpočítateľná položka sa alikvotne znižuje v závislosti od počtu kalendárnych dní mesiaca, kedy poistenec nebol zamestnancom podľa prvej vety. Ak zamestnanec podľa prvej vety mal v kalendárnom mesiaci súčasne viacerých zamestnávateľov alebo bol súčasne samostatne zárobkovo činnou osobou, odpočítateľná položka sa uplatní až v ročnom zúčtovaní poistného podľa § 19.“.

Odpoveď: Pri výpočte OP má byť dodržaný postup stanovený jednotlivými odsekmi. Najprv sa OP upravuje podľa príjmu z § 13 ods. 1 (odsek 17) a až následne sa porovnáva na výšku príjmu z pracovného pomeru (odsek 18).
Dovoľujeme si ale upozorniť, že prvú vetu odseku 18 je nutné chápať nie samostatne, ale vo väzbe na ostatné ustanovenia, súvisiace s určením výšky OP.
Preto ak nastane situácia, že OP po úpravách podľa odseku 17 bude určená v nižšej sume, ako je suma príjmu z pracovného pomeru, je nutné v tomto kontexte postupovať aj podľa prvej vety v odseku 18 a teda sumu OP nenavyšovať znova na sumu príjmu (nakoľko by sa jednalo o rozpor s odsekom 17), ale ponechať ju vo výške, vypočítanej podľa odseku 17.
Prvá veta odseku 18 je ustanovená vo väzbe na skutočnosť, kedy OP je vo výške 380 eur (odsek 16) a príjem pre uplatnenie OP je nižší.

Príklad 18-1:
Poistenec bol zamestnanec 20 dní v mesiaci apríl. Príjem z pracovného pomeru je 120 eur a celkový príjem 500 eur.
Odsek (17)
Celkový príjem je 500 eur  je vyšší ako 380 eur:
380 – 2 x (500 – 380) = 380 – 240 = 140
Odsek (18 1.veta)
Príjem z pracovného pomeru 120 eur je nižší ako 380 eur a nižší ako 140 eur (ods. 17):  
OP sa znižuje na 120 eur
Odsek (18 2.veta)
Poistenec bol zamestnancom 20 dní   
OP sa prepočíta podľa dní: (120 / 30) x 20 = 80 eur.

Príklad 18-2:
Poistenec bol zamestnanec 20 dní v mesiaci apríl. Príjem z pracovného pomeru je 200 eur a celkový príjem 500 eur.
Odsek (17)
Celkový príjem je 500 eur  je vyšší ako 380 eur:
380 – 2 x (500 – 380) = 380 – 240 = 140
Odsek (18 1.veta)
Príjem z pracovného pomeru 200 eur je nižší ako 380 eur, ale podľa ods. 17 je OP určená v sume 140 eur (nižšia ako 200 eur)
OP ostáva vo výške 140 eur.
Odsek (18 2.veta)
Poistenec bol zamestnancom 20 dní   
OP sa prepočíta podľa dní: (140 / 30) x 20 = 93,34 eur.

Otázka 19: Je možné uplatniť v mesiaci OP u zamestnanca, ktorý sa časť roka považoval za zamestnanca s nárokom na nulovú sadzbu poistného (§ 11 ods. 7 písm. v/ zákona č. 580/2004 Z. z.)? V čase možného uplatnenia sadzby už túto úľavu nečerpá (už nie je považovaný za osobu podľa § 11 ods. 7 písm. v/).
Odpoveď:  V mesiacoch, kedy sa zamestnanec nepovažoval za zamestnanca podľa § 11 ods. 7 písm. v) zákona č. 580/2004 Z. z., a ak spĺňa aj ďalšie podmienky uvedené v § 16 ods. 16 až 18 zákona č. 580/2004 Z. z., si môže uplatniť OP.

Otázka 20: Zamestnanec mal vyplatené v kalendárnom mesiaci dividendy; je možné v tomto mesiaci uplatnenie OP?
Odpoveď: Ak sú zamestnancovi vyplatené aj podiely na zisku v niektorom kalendárnom mesiaci, je možné za tento mesiac uplatniť OP, ak sú splnené ostatné podmienky podľa zákona.
Upozorňujeme, že v ročnom zúčtovaní poistného sa tento príjem zúčtuje a v závislosti od výšky podielov na zisku môže nastať situácia, kedy OP nebude môcť byť uplatnená a zamestnávateľ a zamestnanec budú musieť doplatiť poistné.

Otázka 21: Ako sa postaviť k príjmom, vyplatených zamestnancovi po skončení pracovného pomeru? Vzťahuje sa na ne OP?
Odpoveď: V prípade, ak je zamestnancovi vyplatený príjem po skončení pracovného pomeru nie je možné na takýto príjem uplatniť OP, nakoľko sa v čase vyplatenia príjmu už nejedná o zamestnanca, ktorý vykonáva zárobkovú činnosť v pracovnom pomere, štátnozamestnaneckom pomere, služobnom pomere alebo obdobnom pracovnom vzťahu.

Jedinou výnimkou je situácia, kedy je takýto príjem vyplácaný zamestnancovi po skončení predchádzajúceho pracovného pomeru a počas trvania nového pracovného pomeru u toho istého zamestnávateľa, vtedy OP je možné na tento príjem uplatniť.

Otázka 22: Ako vyplniť výkaz preddavkov na poistné pri osobe, ktorej nevznikne nárok na OP (napr. z dôvodu, že jej príjem je vyšší ako 570 eur mesačne)? Vyplniť aj kolónku Celková výška príjmu pre uplatnenie OP?
Ako vyplniť kolónku Celková výška ďalších príjmov? Uviesť do nej aj príjmy, ktoré nevstupujú do vymeriavacieho základu (napr. príjem z dohody o vykonaní práce poberateľa starobného dôchodku)?
Odpoveď: Kolónka  Celková výška príjmu pre uplatnenie OP sa vyplní; uvedie sa celková výška príjmu z pracovného pomeru, štátnozamestnaneckého pomeru, služobného pomeru alebo obdobného pracovného vzťahu. 
Kolónka OP – ak osobe nevznikne nárok na OP (napr. z dôvodu príjmu vyššieho ako 570 eur), do kolónky OP sa uvedie 0.
Kolónka Celková výška ďalších príjmov má zahŕňať iba ďalšie príjmy zamestnanca, ktoré vstupujú do VZ a nie je na ne možné uplatniť OP. Ak má zamestnanec príjmy, ktoré nevstupujú do VZ, tie sa neuvádzajú.